Verdagte vas ná skietgeveg met polisie - Maroela Media
Die polisie in Magaliesburg het ŉ 53-jarige man in hegtenis geneem in verband met gewapende roof, die rig van ŉ vuurwapen en poging tot moord.
Die voorval het Sondag op die R563-pad by Hekpoort plaasgevind. Konst. Gloria Maswanganye, woordvoerder van die polisie, het gesê ŉ 31-jarige vrou het omstreeks 17:00 Sondag van Rustenburg na Noupoort geryloop.
“ŉ Rooi Honda Ballade met drie mans daarin het haar opgelaai. Toe hulle die vrou se eindbestemming bereik, het die bestuurder aangebied om saam met haar te loop tot waar sy wil wees. Die bestuurder het skielik ŉ vuurwapen te voorskyn gebring en dit op die slagoffer gerig,” het Maswanganye gesê.
Die verdagte het die slagoffer van haar handsak met haar ID-dokument, selfoon, kontant en klere beroof. “Sy het die polisie onmiddellik in kennis gestel van die voorval en daar is gevolglik beamptes na die toneel ontbied. Die polisie het die Honda op die R24 gesien en dit agternagesit. Die polisie kon daarin slaag om die voertuig van die pad af te trek by die R560-pad in die Hekpoort-gebied.”
Volgens Maswanganye het twee verdagtes uit die motor gespring en op die polisie losgebrand. “Die polisie het teruggeskiet. Twee verdagtes het in die bosse verdwyn en kon daarin slaag om te ontsnap. Beamptes het die derde verdagte vasgetrek.”
Maswanganye het die publiek gemaan om enige inligting wat tot die inhegtenisneming van die ander twee verdagtes kan lei by die Hekpoort-polisiestasie aan te meld by 014 576 9100 of die Magaliesburg-polisiestasie by 014 577 5100.
Die polisie het lede van die publiek gewaarsku om nie die twee mans te konfronteer nie aangesien hulle gewapen is en as gevaarlik beskou word.
Hoe sal ek weet dit is hulle, om hulle nie te konfronteer nie. Weet die polisie dalk wie hulle is, dan kan hulle die name deurgee, en sal ons hulle nie konfronteer nie.
Mooi so polisie! Trots op jul.
Hoe stel sy onmiddelik die polisie in kennis as hulle haar selfoon ook gesteel het…bietjie verdag.
Jy is reg Eric, hierdie is ‘n baie snaakse storie. Niks ruim nie.